### NN 22/2022 (23.2.2022.), Presuda Visokog upravnog suda Republike Hrvatske poslovni broj: Usoz-143/20-5 od 24. siječnja 2022.

VISOKI UPRAVNI SUD REPUBLIKE HRVATSKE

278

PRESUDA

Visoki upravni sud Republike Hrvatske u vijeću sastavljenom od sudaca toga suda, mr. sc. Inge Vezmar Barlek, predsjednice vijeća, dr. sc. Sanje Otočan, Dijane Vidović, Senke Orlić-Zaninović i Biserke Kalauz, članova vijeća, te više sudske savjetnice Tatjane Ilić, zapisničarke, u povodu zahtjeva Ministarstva financija Republike Hrvatske, Porezne uprave, Središnjeg ureda, Z., radi ocjene zakonitosti općeg akta, na sjednici vijeća održanoj 24. siječnja 2022.

presudio je

Ukida se članak 11. i članak 13. stavak 5. i 6. Odluke o općinskim porezima Općine Pokupsko (Glasnik Zagrebačke županije, broj 45/17. i 48/19.).

Obrazloženje

1. Na temelju članka 82. Zakona o lokalnoj i područnoj (regionalnoj) samoupravi (»Narodne novine«, broj 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17. i 98/19., dalje: ZoLP(R)S) podnositelj je Sudu podnio zahtjev za ocjenu zakonitosti odredbi članka 11. i članka 13. stavka 5. i 6. Odluke o općinskim porezima Općine Pokupsko (Glasnik Zagrebačke županije, broj 45/17. i 48/19., dalje: Odluka).

1.1. Navodi da je u postupku nadzora zakonitosti Odluke utvrđeno da sporne odredbe nisu u skladu sa Zakonom o lokalnim porezima (»Narodne novine«, broj 115/16. i 101/17., dalje: ZoLP). Poziva se na odredbu članka 42. stavka 1. točke 3. ZoLP-a, koja propisuje djelokrug predstavničkog tijela jedinice lokalne samouprave, dok su ostala pitanja bitna za utvrđivanje i naplatu poreza na kuće za odmor, uređena propisima više pravne snage, tj. ZoLP-om i Općim poreznim zakonom. Ističe da su sporne odredbe obustavljene od primjene odlukom klasa: 410-01/20-01/1370, urbroj: 513-07-21-01-20-3 od 6. listopada 2020.

2. Donositelj Odluke nije dostavio očitovanje na zahtjev, iako je uredno pozvan dopisom od 25. studenoga 2020. Očitovanje je dostavio općinski načelnik, u kojem smatra da sporne odredbe više nisu na pravnoj snazi jer su obustavljene odlukom Ministarstva financija koja je objavljena u Glasniku Zagrebačke županije.

3. Prije svega, Sud smatra potrebnim istaknuti kako osporene odredbe nisu prestale važiti zbog toga što su obustavljene od primjene na temelju ZoLP(R)S, kako to pogrešno smatra općinski načelnik. Stoga je Sud ocijenio njihovu zakonitost.

4. Spornim odredbama propisano je:

Članak 11.

Kućom za odmor smatra se svaka zgrada ili dio zgrade ili stan koji se koriste povremeno ili sezonski (uključujući i klijeti u kojima vlasnik nema prijavljeno stalno prebivalište).

Kućom za odmor, u smislu Zakona ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Ukoliko se zgrada koristi i kao gospodarski objekt i kao kuća za odmor, porez se razrezuje samo na dio zgrade koji se koristi za odmor.

Članak 13. stavak 5. i 6.

Vlasnici kuća za odmor dužni su prijaviti nekretnine Općini Pokupsko do kraja kalendarske godine.

Izmjene podataka vezane uz namjenu ili veličinu korisne površine kuće za odmor, evidentiraju se u bazi podataka na temelju zapisnika komunalnog redara.

5. Za ocjenu zakonitosti mjerodavna je odredba članka 42. stavka 1. točke 3. ZoLP-a, kojom je propisano da predstavničko tijelo jedinice lokalne samouprave svojom odlukom utvrđuje za potrebe plaćanja poreza na kuće za odmor, visinu poreza na kuće za odmor, a ovisno o mjestu, starosti, stanju infrastrukture te drugim okolnostima bitnim za korištenje kuće za odmor, i nadležno porezno tijelo za utvrđivanje i naplatu poreza.

6. Stoga pravilno podnositelj zahtjeva zaključuje da je osporenim odredbama predstavničko tijelo jedinice lokalne samouprave uredilo pitanja koja na temelju mjerodavnog Zakona nije nadležno uređivati pa je Sud na temelju odredbe članka 86. stavka 3. Zakona o upravnim sporovima, »Narodne novine«, broj 20/10., 143/12., 152/14., 94/16. – odluka Ustavnog suda RH, 29/17. i 110/21., dalje: ZUS) presudio kao u izreci.

7. Osporene odredbe prestaju važiti danom objave ove presude u »Narodnim novinama« (članak 86. stavak 4. ZUS-a).

Poslovni broj: Usoz-143/20-5

Zagreb, 24. siječnja 2022.

Predsjednica vijeća
 mr. sc. Inga Vezmar Barlek, v. r.